Comision Fiho di Relacionnan di Reino di Eerstekamer

Comision fiho pa Relacionnan den Reino di Eerste Kamer (hulandes: Vaste commissie voor Koninkrijksrelaties van de Eerste Kamer, KOREL) ta un comision constitui pa miembronan di senado (Eerste Kamer) di parlamento di Hulanda (Staten-Generaal). Na 1959 a instala e comision, aunke prome caba tabata existi e Comision pa Teritorio Ultramar di Eerstekamer (hulandes: Eerste Kamercommissie voor Overzeese Gebiedsdelen). Te cu 10 di oktober 2010, fecha di e disolucion di Antia Hulandes, e comision tabata conoci bou di nomber Vaste commissie voor Nederlands-Antilliaanse en Arubaanse Zaken.

KOREL ta atende cu e preparacion di documento pa tanto proyectonan di ley cu ta toca e parti Caribense di Reino Hulandes como proyectonan di ley di Reino. Den e cuadro aki e comision ta consulta cu mandatorionan hulandes responsabel pa asuntonan di Reino y ta mantene contacto cu parlamentarionan di Aruba, Kòrsou, Sint Maarten, Boneiro, Sint Eustatius y Saba. E proyectonan di ley aki ta wordo trata den un sesion plenario di Senado Hulandes (hulandes: Eerste Kamer der Staten-Generaal) despues di un intercambio di documentonan cu Ministerio di Asuntonan Interno y Relacionnan di Reino. 

E comision ta wordo nombra dor di e presidente di Eerstekamer y tin representante di cada fraccion den senado. E presidente actual di e comision ta Paul Rosenmöller di partido GroenLinks (GL).

Cu regularidad un delegacion ta haci bishita di trabao na e seis islanan cu ta forma e parti Caribense di Reino Hulandes. Ta usual pa e senadornan reuni riba cada isla cu entre otro e gobernador of gezaghebber, minister of diputado, representantenan di pueblo, dunado di trabou y sindicato, directiva di scol, representantenan di sector di cuido, empresario, persona y organisacionnan di e cadena hudicial, organisacion di consumidor, hoben y otronan.

 Presidente 
 Anthonie Nicolaas Molenaar (1950 - 1951), comision pa teritorio ultramar di eerstekamer
 Jan Jonkman (1952 - 1966), comision fiho pa relacionnan cu Surnam y Antias Hulandes 
 Jannis Pieter Mazure (1966 - 1969) 
 Evert Kraaijvanger (1967 - 1969), comision fiho di asuntonan tokante Surnam y Antias Hulandes
 Frits Terwindt (1969 - 1971)
 Piet Elfferich (1971 - 1979)
 Haya van Someren-Downer (1979 - 1980)
 Guus Zoutendijk (1980 - 1987), comision fiho pa asuntonan di Antias Hulandes y Aruba
 Toos Grol-Overling (1987 - 1999) 
 Egbert Schuurman (1999 - 2007)
 Marijke Linthorst (2007 - 2015), comision fiho pa relacionnan den Reino di eerstekamer
 Ruard Ganzevoort (2015 - 2019)
 Paul Rosenmöller (desde 11 di juni 2019)

Category:Gobièrnu
Category:Reino Hulandes